CELEX: 32008R1004
Language: lv
Date: 2008-10-15 00:00:00
Title: Komisijas Regula (EK) Nr. 1004/2008 ( 2008. gada 15. oktobris), ar kuru attiecībā uz 39. starptautisko grāmatvedības standartu (SGS) un 7. starptautisko finanšu pārskatu standartu (SFPS) groza Regulu (EK) Nr. 1725/2003, ar ko pieņem noteiktus starptautiskos grāmatvedības standartus saskaņā ar Eiropas Parlamenta un Padomes Regulu (EK) Nr. 1606/2002 (Dokuments attiecas uz EEZ)

16.10.2008   
            
            
               LV
            
            
               Eiropas Savienības Oficiālais Vēstnesis
            
            
               L 275/37
            
         
      KOMISIJAS REGULA (EK) Nr. 1004/2008
   (2008. gada 15. oktobris),
   ar kuru attiecībā uz 39. starptautisko grāmatvedības standartu (SGS) un 7. starptautisko finanšu pārskatu standartu (SFPS) groza Regulu (EK) Nr. 1725/2003, ar ko pieņem noteiktus starptautiskos grāmatvedības standartus saskaņā ar Eiropas Parlamenta un Padomes Regulu (EK) Nr. 1606/2002
   (Dokuments attiecas uz EEZ)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Eiropas Parlamenta un Padomes 2002. gada 19. jūlija Regulu (EK) Nr. 1606/2002 par starptautisko grāmatvedības standartu piemērošanu (1) un jo īpaši tās 3. panta 1. punktu,
   tā kā:
   
               (1)
            
            
               Ar Komisijas 2003. gada 29. septembra Regulu (EK) Nr. 1725/2003 (2) tika pieņemti noteikti starptautiski standarti un to interpretācijas, kas bija spēkā 2002. gada 14. septembrī.
            
         
               (2)
            
            
               Starptautiskā Grāmatvedības standartu padome (IASB) 2008. gada 13. oktobrī pieņēma grozījumus 39. starptautiskajā grāmatvedības standartā (SGS) “Finanšu instrumenti: atzīšana un novērtējums” un 7. starptautiskajā finanšu pārskatu standartā (SFPS) “Finanšu instrumenti: informācijas atklāšana”, turpmāk – “SGS Nr. 39 un SFPS Nr. 7 grozījumi”. SGS Nr. 39 un SFPS Nr. 7 grozījumi dod iespēju retos gadījumos dažus finanšu instrumentus pārklasificēt, tos izslēdzot no kategorijas “pārdošanai turēti instrumenti”. Pašreizējā finanšu krīze ir uzskatāma par šādu retu gadījumu, kurā uzņēmumiem būtu jāatļauj izmantot šo iespēju.
            
         
               (3)
            
            
               Saskaņā ar SGS Nr. 39 un SFPS Nr. 7 grozījumiem uzņēmumiem jāatļauj no 2008. gada 1. jūlija pārklasificēt dažus finanšu instrumentus.
            
         
               (4)
            
            
               Apspriešanās ar Eiropas Finanšu pārskatu padomdevējas grupas (EFRAG) tehnisko ekspertu grupu (TEG) apstiprina, ka SGS Nr. 39 un SFPS Nr. 7 grozījumi atbilst Regulas (EK) Nr. 1606/2002 3. panta 2. punktā izklāstītajiem pieņemšanas tehniskajiem kritērijiem. Saskaņā ar Komisijas 2006. gada 14. jūlija Lēmumu 2006/505/EK, ar ko izveido Grāmatvedības standartu pārskata grupu, lai konsultētu Komisiju par Eiropas Finanšu pārskatu padomdevējas grupas (EFRAG) atzinumu objektivitāti un neitralitāti (3), Grāmatvedības standartu pārskata grupa izskatīja EFRAG atzinumu par apstiprināšanu un informēja Eiropas Komisiju, ka tas ir objektīvs un līdzsvarots.
            
         
               (5)
            
            
               Tāpēc attiecīgi jāgroza Regula (EK) Nr. 1725/2003.
            
         
               (6)
            
            
               Ņemot vērā pašreizējo finanšu krīzi un to, ka dažus finanšu instrumentus vairs netirgo vai attiecīgie tirgi kļuvuši neaktīvi vai piedzīvojuši satricinājumus, nekavējoties jāstājas spēkā grozījumiem, kas ļauj pārklasificēt dažus grozījumus, un tāpēc šai regulai jāstājas spēkā nekavējoties.
            
         
               (7)
            
            
               Šajā regulā paredzētie pasākumi ir saskaņā ar Grāmatvedību regulējošās komitejas atzinumu,
            
         IR PIEŅĒMUSI ŠO REGULU.
   1. pants
   Regulas (EK) Nr. 1725/2003 pielikumā 39. starptautisko grāmatvedības standartu (SGS) “Finanšu instrumenti: atzīšana un novērtējums” un 7. starptautisko finanšu pārskatu standartu (SFPS) “Finanšu instrumenti: informācijas atklāšana” groza, kā norādīts šīs regulas pielikumā.
   2. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2008. gada 15. oktobrī
      
         
            Komisijas vārdā —
         
            Komisijas loceklis
         
         Charlie McCREEVY
         
      
   
   
      (1)  OV L 243, 11.9.2002., 1. lpp.
   
      (2)  OV L 261, 13.10.2003., 1. lpp.
   
      (3)  OV L 199, 21.7.2006., 33. lpp.
   
      PIELIKUMS
      STARPTAUTISKIE GRĀMATVEDĪBAS STANDARTI
      
                  SGS Nr. 39
               
               
                  Grozījumi SGS Nr. 39 “Finanšu instrumenti: atzīšana un novērtējums”
                  
               
            
                  SFPS Nr. 7
               
               
                  Grozījumi SFPS Nr. 7 “Finanšu instrumenti: informācijas atklāšana”
               
            
         Pavairošana atļauta Eiropas Ekonomikas zonā. Visas esošās tiesības saglabātas ārpus EEZ, izņemot tiesības pavairot personīgai lietošanai vai cita godīga darījuma nolūkā. Papildu informāciju var saņemt no IASB šādā tīmekļa vietnē: www.iasb.org
      
      
         Finanšu aktīvu pārklasifikācija (grozījumi 39. SGS “Finanšu instrumenti: atzīšana un novērtēšana” un 7. SFPS “Finanšu instrumenti: informācijas izpaušana”)
      Grozījumi 39. SGS
      
         Grozīts 50. punkts un pievienots 50.B–50.F un 103.G punkts.
      
      NOVĒRTĒŠANA
      Pārklasifikācija
      
                  
                     50.
                  
               
               
                  Uzņēmums:
                  
                              
                                 a)
                              
                           
                           
                              
                                 nedrīkst veikt atvasināta instrumenta pārklasificēšanu no tā patiesās vērtības, izmantojot peļņas vai zaudējumu kategoriju, kamēr tas tiek turēts vai ir izsniegts;
                              
                           
                        
                              
                                 b)
                              
                           
                           
                              
                                 nedrīkst veikt neviena finanšu instrumenta pārklasificēšanu no tā patiesās vērtības, izmantojot peļņas vai zaudējumu kategoriju, ja sākotnējā atzīšanas brīdī uzņēmums to ir novērtējis patiesajā vērtībā, izmantojot peļņu vai zaudējumus; kā arī
                              
                           
                        
                              
                                 c)
                              
                           
                           
                              
                                 var, ja finanšu aktīvs vairs netiek turēts tā pārdošanas vai atpirkšanas vajadzībām tuvākajā laikā (neatkarīgi no tā, ka finanšu aktīvs var būt iegādāts vai iegūts galvenokārt pārdošanas vai atpirkšanas vajadzībām tuvākajā laikā), veikt šā finanšu aktīva pārklasificēšanu no tā patiesās vērtības, izmantojot peļņas vai zaudējumu kategoriju, ja ir izpildītas 50.B un 50.D punkta prasības.
                              
                           
                        
                     Uzņēmums nedrīkst veikt neviena finanšu instrumenta pārklasificēšanu uz tā patieso vērtību, izmantojot peļņas vai zaudējumu kategoriju, pēc tā sākotnējās atzīšanas.
                  
               
            
                  50.B
               
               
                  Finanšu aktīva, kuram piemērojams 50. punkta c) apakšpunkts (izņemot 50.D punktā aprakstīto finanšu aktīva veidu), pārklasificēšanu no tā patiesās vērtības, izmantojot peļņas vai zaudējumu kategoriju, var veikt ļoti retos gadījumos.
               
            
                  50.C
               
               
                  Ja uzņēmums veic finanšu aktīva pārklasificēšanu no tā patiesās vērtības, izmantojot peļņas vai zaudējumu kategoriju, saskaņā ar 50.B punktu, finanšu aktīvu pārklasificē tā patiesajā vērtībā pārklasificēšanas dienā. Peļņu vai zaudējumus, kas jau ir atzīti peļņā vai zaudējumos, nedrīkst mainīt uz pretējo. Finanšu aktīva patiesā vērtība pārklasificēšanas dienā kļūst attiecīgi par tā jaunajām izmaksām vai amortizētajām izmaksām.
               
            
                  50.D
               
               
                  Finanšu aktīva, kuram piemērojams 50. punkta c) apakšpunkts un kurš būtu atbildis “aizdevumu” un “debitoru parādu” definīcijai (ja finanšu aktīvu nevajadzētu klasificēt kā pārdošanai turētu aktīvu sākotnējās atzīšanas brīdī), pārklasificēšanu no tā patiesās vērtības, izmantojot peļņas vai zaudējumu kategoriju, var veikt, ja uzņēmumam ir nodoms vai iespējas turēt finanšu aktīvu tuvākajā nākotnē vai līdz tā termiņa beigām.
               
            
                  50.E
               
               
                  Finanšu aktīva, kas klasificēts kā pārdošanai pieejams aktīvs un kurš būtu atbildis “aizdevumu” un “debitoru parādu” definīcijai (ja tas nebūtu noteikts kā pārdošanai pieejams aktīvs), pārklasificēšanu no tā pārdošanai pieejamā aktīva kategorijas uz aizdevumu un debitoru parādu kategoriju var veikt, ja uzņēmumam ir nodoms vai iespējas turēt finanšu aktīvu tuvākajā nākotnē vai līdz tā termiņa beigām.
               
            
                  50.F
               
               
                  Ja uzņēmums veic finanšu aktīva pārklasificēšanu no tā patiesās vērtības, izmantojot peļņas vai zaudējumu kategoriju, saskaņā ar 50.D punktu vai no pārdošanai pieejamā aktīva kategorijas saskaņā ar 50.E punktu, tas pārklasificē finanšu aktīvu tā patiesajā vērtībā pārklasificēšanas dienā. Finanšu aktīva, kas pārklasificēts saskaņā ar 50.D punktu, peļņu vai zaudējumus, kas jau ir atzīti peļņā vai zaudējumos, nedrīkst mainīt uz pretējo. Finanšu aktīva patiesā vērtība pārklasificēšanas dienā kļūst attiecīgi par tā jaunajām izmaksām vai amortizētajām izmaksām. Finanšu aktīva, kas pārklasificēts no pārdošanai pieejamā aktīva kategorijas saskaņā ar 50.E punktu, peļņu vai zaudējumus, kas šim aktīvam ir atzīti citos vispārējos ieņēmumos saskaņā ar 55. punkta b) apakšpunktu, uzskaita saskaņā ar 54. punktu.
               
            PIEMĒROŠANAS DIENA UN PĀREJA
      
                  103.G
               
               
                  Ar 2008. gada oktobrī izdoto Finanšu aktīvu pārklasifikāciju (grozījumi 39. SGS un 7. SFPS) grozīts 50. un AG8. punkts un pievienots 50.B–50.F punkts. Uzņēmums piemēro minētos pasākumus no 2008. gada 1. jūlija. Uzņēmums nedrīkst veikt finanšu aktīva pārklasificēšanu saskaņā ar 50.B, 50.D vai 50.E punktu līdz 2008. gada 1. jūlijam. Jebkura finanšu aktīva pārklasificēšana, kas veikta laikposmā no vai pēc 2008. gada 1. novembra, stājas spēkā tikai no dienas, kad ir veikta pārklasificēšana. Finanšu aktīva pārklasificēšanu saskaņā ar 50.B, 50.D vai 50.E punktu nedrīkst piemērot ar atpakaļejošu datumu pārskata periodiem, kas beidzas pirms šajā punktā paredzētās piemērošanas dienas.
               
            
         A pielikumā Piemērošanas norādījumi groza AG8. punktu.
      
      Efektīvā procentu likme
      
                  AG8
               
               
                  Ja uzņēmums pārskata savas maksājumu un ieņēmumu aplēses, uzņēmums koriģē finanšu aktīva vai finanšu saistību (vai finanšu instrumentu grupas) uzskaites vērtību, lai atspoguļotu faktiskās un pārskatītās aplēstās naudas plūsmas. Uzņēmums pārrēķina uzskaites vērtību, aprēķinot aplēsto paredzamo naudas plūsmu pašreizējo vērtību un piemērojot tai finanšu instrumenta sākotnējo efektīvo procentu likmi. Korekciju atzīst kā ienākumus vai izdevumus peļņā vai zaudējumos. Ja finanšu aktīva pārklasificēšanu veic saskaņā ar 50.B, 50.D vai 50.E punktu un vēlāk uzņēmums šo naudas ieņēmumu uzlabotas atgūšanas rezultātā palielina paredzamo naudas ieņēmumu aplēses, šā pieauguma sekas atzīst kā efektīvās procentu likmes korekciju no aplēšu izmaiņu dienas un nevis kā aktīva uzskaites vērtības korekciju aplēšu izmaiņu dienā.
               
            Grozījumi 7. SGS
      
         Grozīts 12. punkts un pievienots 12.A un 44.E punkts.
      
      FINANŠU INSTRUMENTU NOZĪMĪGUMS FINANŠU STĀVOKLIM UN DARBĪBAS REZULTĀTIEM
      Pārskats par finanšu stāvokli
      Pārklasificēšana
      
                  12.
               
               
                  Ja uzņēmums ir pārklasificējis finanšu aktīvu (saskaņā ar 39. SGS 51.–54. punktu), novērtējot to:
                  
                              a)
                           
                           
                              izmaksās vai amortizētās izmaksās, nevis patiesajā vērtībā; vai
                           
                        
                              b)
                           
                           
                              patiesajā vērtībā, nevis izmaksās vai amortizētās izmaksās,
                           
                        tas norāda summu, kas pārklasificēta katrā kategorijā vai no katras kategorijas un iemeslus šādai pārklasificēšanai.
               
            
                  12.A
               
               
                  Ja uzņēmums ir pārklasificējis finanšu aktīvu no tā patiesās vērtības, izmantojot peļņas vai zaudējumu kategoriju, saskaņā ar 39. SGS 50.B vai 50.D punktu vai no pārdošanai pieejamā aktīva kategorijas saskaņā ar 39. SGS 50.E punktu, tas norāda:
                  
                              a)
                           
                           
                              summu, kas pārklasificēta katrā kategorijā vai no katras kategorijas;
                           
                        
                              b)
                           
                           
                              katram pārskata periodam līdz atzīšanas pārtraukšanai – visu to finanšu aktīvu uzskaites vērtību un patieso vērtību, kas pārklasificēti pašreizējā un iepriekšējos pārskata periodos;
                           
                        
                              c)
                           
                           
                              ja finanšu aktīvs ir pārklasificēts saskaņā ar 50.B punktu, – izņēmuma situāciju, kā arī faktus un apstākļus, kādēļ šī situācija bija izņēmuma gadījums;
                           
                        
                              d)
                           
                           
                              pārskata periodam, kurā finanšu aktīvs tika pārklasificēts, finanšu aktīva peļņas vai zaudējumu patieso vērtību, kas atzīta peļņā un zaudējumos vai citos vispārējos ieņēmumos, šajā pārskata periodā un iepriekšējos pārskata periodos;
                           
                        
                              e)
                           
                           
                              katram pārskata periodam pēc pārklasifikācijas (tostarp pārskata periodam, kurā finanšu aktīvs tika pārklasificēts) līdz pat finanšu aktīva atzīšanas pārtraukšanai – tās peļņas vai zaudējumu patieso vērtību, kas tiktu atzīta peļņā un zaudējumos vai citos vispārējos ieņēmumos, ja finanšu aktīvs netiktu pārklasificēts, kā arī peļņu, zaudējumus, ienākumus un izdevumus, kas atzīti peļņā un zaudējumos; kā arī
                           
                        
                              f)
                           
                           
                              efektīvo procentu likmi un aplēstās naudas plūsmu summas, ko uzņēmums plāno atgūt, finanšu aktīva pārklasificēšanas dienā.
                           
                        
            PIEMĒROŠANAS DIENA UN PĀREJA
      
                  44.E
               
               
                  Ar 2008. gada oktobrī izdoto Finanšu aktīvu pārklasifikāciju (grozījumi 39. SGS un 7. SFPS) grozīts 12. punkts un pievienots 12.A punkts. Uzņēmums piemēro minētos pasākumus no 2008. gada 1. jūlija.